ભાવનગરમાં રહેતા નીરવ પરમાર છેલ્લી ત્રણ પેઢીથી તબલાં, ઢોલક, ખંજરી વગેરે બનાવી રહ્યા છે. ભાવનગરમાં જ કૃષ્ણ ગૃહઉદ્યોગના ઉપક્રમે દેશભરની લગભગ ૫૫૦થી વધુ રીટેલ દુકાનોમાં ઢોલક-તબલાં સપ્લાય કરનાર નીરવ કહે છે, ‘અમારા ડગ્ગર સમાજમાં મોટા ભાગના લોકોનું કામ ઢોલક બનાવવાનું હતું. જોકે હવે એ કામ ઘણાબધા અંશે લોકો છોડતા ગયા છે. અમારું વાર્ષિક ટર્નઓવર વધ્યું છે એની પાછળનું કારણ અમારી ક્વૉલિટી અને સર્વિસ હોઈ શકે. સમય સાથે પરંપરાગત ટચને હાનિ પહોંચાડ્યા વિના જરૂરી પરિવર્તન અમે લાવ્યા છીએ, પરંતુ જો ઓવરઑલ વાત કરીએ તો ઘણા એવા લોકો મારી આસપાસ છે જેમણે નાછૂટકે આ કામ બંધ કરીને બીજા કામમાં લાગવું પડ્યું છે. આ એક જાતની હસ્તકલા છે જે દરેકના બસની વાત નથી. હું મારા પિતા પાસે શીખ્યો છું એટલે અત્યારે આ કામમાં પારંગત છું, પણ મારો દીકરો આ જ કામ કરતો હશે એની કોઈ ગૅરન્ટી નહીં. એ વાત સાચી છે કે અત્યારના અમારા કામને વધુ ઇન્ટરેસ્ટિંગ બનાવવા માટે સરકાર તરફથી જોઈતા પ્રયત્નો થતા જ નથી.’